
Parlamentul  României

Camera  Deputaţilor

Comisia pentru sănătate şi familie     

Bucureşti,  8 noiembrie  2017                  

Nr. 4c-8/436
R A P O R T  
asupra  proiectului de Lege privind externarea din unităţile sanitare a persoanelor de religie mozaică decedate
(PLx.384/2017)

În conformitate cu prevederile  art.95 din Regulamentul Camerei Deputaţilor, republicat, Comisia pentru sănătate şi familie a fost sesizată spre dezbatere în fond,  cu proiectul de Lege privind externarea din unităţile sanitare a persoanelor de religie mozaică decedate, trimis cu adresa nr. PLx.384 din 23 octombrie 2017.
Senatul, în calitate de primă Cameră sesizată,  a adoptat proiectul de lege în şedinţa din 17 octombrie 2017.
Potrivit prevederilor articolului 75 alineatele (1) şi (3) din Constituţia României, republicată,  Camera Deputaţilor este Cameră decizională.

La întocmirea prezentului raport,  Comisia a avut în vedere:

· avizul favorabil al Consiliului Legislativ (nr.546/ 12.07.2017);

· avizul favorabil al Comisiei juridice, de disciplină şi imunităţi (nr.PLx.384/6 noiembrie 2017);

· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/446/25.10.2017);

· punctul de vedere favorabil al Guvernului (nr.1190/DPSG/10.08.2017).
Proiectul de lege are ca obiect de reglementare crearea cadrului legal care să permită externarea persoanelor decedate de religie mozaică într-un interval de 24 de ore de la constatarea decesului, la cererea familiei sau, în cazul persoanelor singure, a Federaţiei Comunităţilor Evreieşti din România - Cultul Mozaic. 
Membrii Comisiei au examinat proiectul de lege, în şedinţa din 7 noiembrie 2017. La lucrările comisiei au fost prezenţi  13 deputaţi din totalul de 18 membri.
   La dezbaterile lucrărilor Comisiei a participat, în conformitate cu prevederile art. 55 din Regulamentul Camerei  Deputaţilor, dl. Dan Dumitrescu, secretar de stat în cadrul Ministerului Sănătăţii.

În raport cu obiectul şi conţinutul său, proiectul de lege face parte din categoria legilor ordinare. 

În urma finalizării dezbaterilor, membrii comisiei au hotărât, cu majoritate de voturi (o abţinere), să propună plenului Camerei Deputaţilor, adoptarea proiectului de lege, cu amendamentele admise prezentate în Anexă.

    PREŞEDINTE,
  





            SECRETAR,                                            

               Conf.univ.dr.Florin BUICU

   
                            Dr.VASS Levente                                  

Anexă
AMENDAMENTE ADMISE
	Nr. crt.
	Text Senat
	Amendamente propuse/autorul amendamentului

	Motivare



	
	Titlul legii

Lege privind externarea din unităţile sanitare a persoanelor de religie mozaică decedate
	Titlul legii

Lege privind externarea persoanelor decedate de religie mozaică din unităţile sanitare  
	Pentru respectarea exigenţelor de tehnică legislativă şi pentru o exprimare clară şi concisă.


	1.
	Art.1. – Persoanele de religie mozaică se externează din unităţile sanitare, la cererea familiei sau, în cazul persoanelor singure, a Federaţiei Comunităţilor Evreieşti din România, - Cultul Mozaic, într-un interval de 24 de ore de la constatarea decesului, în condiţiile Legii nr.104/2003 privind manipularea cadavrelor umane şi prelevarea organelor şi ţesuturilor de la cadavre în vederea transplantului, republicată, şi a Normelor metodologice de aplicare a Legii nr.104/2003 privind manipularea cadavrelor umane şi prelevarea organelor şi ţesuturilor de la cadavre în vederea transplantului, aprobate prin Hotărârea Guvernului nr.451/2004, cu modificările şi completările ulterioare, precum şi în condiţiile în care nu există suspiciunea unor implicaţii medico-legale prevăzute de lege. 


	Art.1. – Persoanele decedate, de religie mozaică, se externează din unităţile sanitare, la cererea familiei sau, în cazul persoanelor singure, a Federaţiei Comunităţilor evreieşti din România – Cultul Mozaic, într-un interval de 24 de ore de la constatarea decesului, în condiţiile Legii nr.104/2003 privind manipularea cadavrelor umane şi prelevarea organelor şi ţesuturilor de la cadavre în vederea transplantului, republicată, şi a Normelor metodologice de aplicare aprobate prin Hotărârea Guvernului nr.451/2004, cu modificările şi completările ulterioare, precum şi în condiţiile în care nu există suspiciunea unor implicaţii medico-legale prevăzute de lege.
Autor: Comisia pentru sănătate şi familie

	Idem.


	2.
	Art.2. – În termen de 30 de zile de la intrarea în vigoare a prezentei legi, Ministerul Sănătăţii va propune completarea corespunzătoare a Hotărârii Guvernului nr.451/2004 pentru aprobarea Normelor metodologice de aplicare a Legii nr.104/2003 privind manipularea cadavrelor umane şi prelevarea organelor şi ţesuturilor de la cadavre în vederea transplantului, cu modificările şi completările ulterioare.

	Nemodificat.

	


În cursul dezbaterilor nu au fost înregistrate amendamente respinse

